KIRJALLINEN KYSYMYS E-1852/02 esittäjä(t): Pedro Marset Campos (GUE/NGL) komissiolle. Segura-joen saastuminen Murciassa (Espanja).



Virallinen lehti nro 301 E , 05/12/2002 s. 0239 - 0240



KIRJALLINEN KYSYMYS E-1852/02 esittäjä(t): Pedro Marset Campos (GUE/NGL) komissiolle (28. kesäkuuta 2002) Aihe: Segura-joen saastuminen Murciassa (Espanja) Segura-joen saastuminen Murciassa (Espanja) on Murcian ja Valencian yhteisöjä koskettava suhteellisen vakava ongelma, jonka hoitamiseen vastuulliset viranomaiset joutuvat käyttämään paljon aikaa. Espanjan oikeusasiamiehen 2001 laatimassa, Espanjan kongressissa 17. kesäkuuta 2002 esitetyssä raportissa Segura-joen pilaantumiseen ja saastumiseen liittyvät seikat tulivat korostetusti esille. Raportin mukaan sekä paikallis- että keskushallinnon (Seguran hydrologinen liitto) toimet Seguran pilaantumisen ja saastumisen yhteydessä ovat olleet tehottomia. Toisaalta Murcian ja Orihuelan tuomioistuimissa on vireillä Seguraan johdettuja jätevesiä koskeva asia, jota käsitellään mahdollisena jatkettuna ympäristörikoksena. Suurimpia saastuttajia ovat Segura-joen rantakunnat Murcian yhteisössä. Tällä hetkellä asiassa on yhdeksän syytettyä, muiden muassa Seguran hydrologisen liiton korkein vastuuhenkilö sekä vesikomissaari. Oikeudessa on osoitettu, että he ovat laiminlyöneet laillisia velvollisuuksiaan turvatakseen Segura-joen laadun ja viljelyksien kasteluvedet, jotka useiden asiantuntijalausuntojen mukaan ovat vahingollisia ympäristölle ja ihmisten terveydelle. 1. Onko komissio tietoinen tilanteen yksityiskohdista? 2. Mihin toimiin komissio aikoo ryhtyä selvittääkseen edellä mainitut mahdolliset rikokset? 3. Eikö komissio katso, että on pikaisesti vaadittava toimivaltaisia alue- ja keskusviranomaisia välittömästi hoitamaan asia kokonaisvaltaisella tavalla, jotta EU:n määräyksiä kansalaisten oikeudesta nauttia terveellisestä ympäristöstä voidaan noudattaa? Margot Wallströmin komission puolesta antama vastaus (31. heinäkuuta 2002) 1. Komissio ei ole tietoinen parlamentin jäsenen mainitsemista tiedoista, jotka liittyvät Espanjan tuomioistuimessa käsiteltävänä olevaan, Segura-joen saastumista koskevaan rikosoikeudelliseen asiaan. 2. Komissiolla ei ole toimivaltaa rikosoikeudellisissa asioissa, minkä vuoksi se ei voi toteuttaa toimenpiteitä kysymyksessä mainittujen, epäiltyjen ympäristörikosten selvittämiseksi. Kysymyksessä on siis asia, joka ei kuulu yhteisön vaan jäsenvaltioiden toimivaltaan. Kirjallisesta kysymyksestä käy ilmi, että Espanjan tuomiovaltaa käyttävät viranomaiset tuntevat tapauksen. 3. Komissio on tietoinen Segura-joen sijainnin aiheuttamasta ongelmasta Murciassa ja Alicantessa. Espanjan viranomaiset ovat tehneet komissiolle ilmoituksen Segura-jokea koskevasta ympäristön ennallistamissuunnitelmasta. Tähän ympäristöministeriön ja Murcian ja Valencian autonomisten alueiden laatimaan suunnitelmaan on kirjattu vedenpuhdistuslaitosten rakentamista koskeva hanke, hallinnon ja teollisuuden väliset sopimukset, hallinnollisia valvontatoimia sekä merkittäviä investointeja. Mainittua suunnitelmaa toteutetaan jo eri aloilla. Esimerkiksi kuusi uutta vedenpuhdistuslaitosta on aloittanut toimintansa vuoden 2002 alussa, ja niiden avulla pyritään parantamaan Segura-joen tilaa erityisesti sen keskiosassa ja loppupäässä (Vega Media y Baja).